Codorniu (Junts) valoraria sumar-se al govern del nou alcalde de Roquetes.
Ivan Garcia Maigí, nou alcalde de Roquetes: Ple extraordinari d'investidura de l'alcalde de Roquetes
L’abstenció de Llopis farà que el republicà Ivan Garcia siga el nou alcalde de Roquetes.
El regidor no adscrit Ximo Llopis ha confirmat la seua intenció d’abstenir-se en la votació del nou alcalde de Roquetes, que tindrà lloc este dilluns al vespre en un ple extraordinari per formalitzar el relleu de Paco Gas. Per tant, si no hi ha sorpreses, el republicà Ivan Garcia Maigí serà proclamat com a nou alcalde roquetenc, un cop que els grups de l’oposició no s’han posat d’acord per configurar una alternativa. En este sentit, Esquerra governa en minoria a Roquetes amb sis regidors, mentre que Movem té dos regidors, els mateixos que Junts per Roquetes-Juntsper la Ravaleta i el PSC. Llopis va deixar el grup de Ciutadans al febrer del 2021, però no ha entrat al govern amb Esquerra tot i els acostaments que van produir-se fa uns mesos.
Movem proposa un govern alternatiu a Roquetes, però Llopis tindrà l’última paraula.
El regidor de Movem Roquetes, Toni Hurtado, ha confirmat els contactes de l’oposició per intentar configurar un govern alternatiu a Esquerra. De fet, encara que ja fa una setmana de la renúncia de Paco Gas, el nom del nou alcalde o alcaldessa no se sabrà fins al ple extraordinari que se celebrarà dilluns, 7 de febrer, a les set del vespre. I és que este divendres, Movem ha anunciat que no votarà el candidat o candidata proposat per Esquerra, que governa en minoria a Roquetes des de les últimes eleccions municipals. Mentrestant, el regidor no adscrit Ximo Llopis, és qui realment té la clau de l’Ajuntament, ja que que podria decantar la balança a favor de la continuïtat del govern d’Esquerra o bé per un altre equip de govern, format per Movem, Junts i el PSC. De fet, els republicans només necessitarien l’abstenció de Llopis, que no pot postular-se com a alcalde per aplicació de la normativa antitransfuguisme. Segons Hurtado, este dijous, l’oposició va tornar a reunir-se, però encara no hi ha cap decisió presa. Durant una entrevista a Canal 21 Ebre, Hurtado ha recordat que Esquerra va afirmar que Gas seria alcalde els quatre anys, i no els ha agradat que en els darrers mesos s’haja donat més notorietat al regidor Ivan Garcia Maigí, que ara els republicans podrien proposar com a alcaldable. Altres noms que s’han posat damunt de la taula són els de l’actual alcalde en funcions, Sisco Ollé, i el de la regidora Teresa Moreso. Al novembre, Movem va donar suport als comptes del govern de Roquetes per al 2022, a canvi de la creació dels pressupostos participatius. Això tornarà a ser una condició de Movem per formar govern. Fins i tot, si abans de dilluns reben una trucada d’Esquerra per incorporar-los al govern municipal.
Gas, sobre el relleu a Roquetes: ‘Hem de creure en la paraula d’algunes persones’
L’exalcalde de Roquetes, Paco Gas, confia que el govern en minoria d’Esquerra podrà proclamar el nou alcalde en el ple del proper dilluns, 7 de febrer. Durant una entrevista a Canal 21 Ebre, Gas ha confirmat que des de fa un temps que hi ha hagut contactes amb altres grups del consistori. “Hem estat en contacte amb algunes persones, i amb alguna d’elles hem arribat a l’acord que s’abstindran o es votaran ells mateixos. Per tant, això ens garanteix la possibilitat d’obtindre l’alcaldia”, ha afirmat Gas, que ha preferit “ser prudent” i no avançar-se als fets. “Per tant, fins al mateix dia no ho sabrem. Però en principi hem de creure en aquella paraula que algunes persones ens han donat”, ha afegit l’exalcalde. En este sentit, Gas creu que hi haurà un relleu tranquil. De moment, el regidor republicà Sisco Ollé està exercint com a alcalde en funcions, però altres fonts apunten que Esquerra proposarà el també regidor Ivan Garcia Maigí com a nou alcalde. Gas ha preferit no donar noms, però ha destacat el “bon equip” dels republicans. “Sempre m’agrada treballar en equip, no m’agrada personalitzar. I tant alcalde com alcaldessa, la gent que em segueix està preparada per exercir perfectament este càrrec”, ha assegurat. A més a més, Gas ha remarcat que era un bon moment per prendre la decisió de deixar l’alcaldia i buscar un relleu, amb els pressupostos ja aprovats per al 2022. De fet, els comptes es van aprovar al novembre, ​​amb els vots del govern d’Esquerra i també el suport de Movem Roquetes i del regidor no adscrit Ximo Llopis. Finalment, Gas ha valorat els reptes que haurà d’afrontar el nou alcalde o alcaldessa de Roquetes, com solucionar l’estabilitat de la plantilla municipal o garantir la continuïtat de la piscina coberta municipal.
Així va ser el ple de renúncia de Paco Gas com alcalde de Roquetes.
https://youtu.be/w2Nep1eiMSE
Concentració per defensar la innocència de tres detinguts per la mort d’un jove a Roquetes.
Una trentena de persones s’han concentrat aquest divendres a Tortosa per defensar la innocència de tres dels quatre detinguts que encara romanen a presó per la mort violenta d’un jove a Roquetes, el passat 4 de desembre. Els familiars dels detinguts demanen justícia i consideren que no s’ha explicat tota la veritat del cas. També afirmen que tenen proves que demostrarien que els detinguts no tenen implicació en l’assassinat del jove. De fet, els manifestants han entregat una carta al Jutjat de Tortosa en què demanen més interrogatoris i que investiguen un dels declarants per fals testimoni.
https://youtu.be/zlz5BehcmxY
Gas renuncia per evitar que ‘la repressió de l’Estat’ afecte el final de mandat a Roquetes.
https://youtu.be/qNAJTRatLVM
La 27a edició de la Fira de Nadal de Roquetes dinamitza el comerç local.
La 27a edició de la Fira de Nadal de Roquetes ha fet gaudir els veïns i veïnes de la població amb paradetes de productes de proximitat i activitats diverses. Els més menuts també van poder entregar les seves cartes als reis mags gràcies a un espectacle itinerant.
Roquetes inaugura les millores de la zona esportiva.
L’Ajuntament de Roquetes ha inaugurat la remodelació de la zona esportiva, un cop finalitzades les obres de modernització de l’espai. Els treballs, que s’han fet en 3 fases, han dotat a l’espai d’unes instal·lacions adaptades al que necessiten els clubs, entitats i esportistes de la població. Així doncs, s’ha instal·lat gespa artificial al camp de futbol, s’han remodelat els vestidors del camp de gespa i s’ha construït un nou edifici d’equipaments i una pista de vòlei platja.